Din il-kitba hi l-bidu ta' xi ħaġa li ħlomtha, għadni noħlom biha u aktarx se nibqa' noħlom xi ftit ieħor biha sa ma titlesta. Din il-kitba hi fuq raħli; kif narah u ngħixu jien. raħli , kif qatt ma kont nafu;qatt ma sirt nafu (mill-paġna Bay Retro ) – minn fejn spuntajt, ninxtorob; għax xrobt, nisponta... Dar-raħal stramb daqs raġel xiħ jinqasam jiżfen il-breakdance u salesman jisma' r-rediffusion. Daqshekk stramb dar-raħal. Weħilt ġo fih dar-raħal. Spiċċajt ġo fih bla ma naf kif; qegħduni fih u jien, għax rari ma nobdix, bqajt fih. Jekk noqgħod ftit ieħor nispiċċa tassew. Imma sa m'għadni hawn naqrah u niktbu. Nikteb dwaru dar-raħal għax hekk l-aktar li nagħmel. Forsi wara kollox jien li jien għax jien minn hawn. Għalhekk nikteb kif nikteb u ngħid li ngħid. Anke jekk ngħid kontrih. Anke jekk jien kontrih. Mhux li kien xi darba jieħu għalih dar-raħal ardit. Nitlajja fih dar-raħal riħa t'għaraq, u pastizzi, u pizza lewn sfajjar marradi tisponta minn bejn l-isqaqien u l-ispralli. Indur fit-toroq suwed tiegħu sa ma nistordi u jaħkimni n-ngħas ta' wara l-qari qabel l-irqad. Hekk jafni dar-raħal... minn dejjem ta' dejjem. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
raħli